Verdagtes vas wat glo koeriers teiken(Argieffoto: Bill Oxford/Unsplash) Die Gautengse polisie glo hulle het ŉ deurbraak gemaak in die soektog na ŉ bende rowers wat veral koeriervoertuie teiken. Vier verdagtes wat verbind word met verskeie voorvalle van gewapende roof in die provinsie waar dié voertuie spesifiek geteiken is, is Vrydag in hegtenis geneem. Kapt. Mavela Masondo, polisiewoordvoerder, het gesê die polisie het inligting ontvang dat die verdagtes glo ŉ rooftog in Fourways, Johannesburg, beplan. Hulle sou vermoedelik in ŉ wit Toyota Prado toeslaan. Polisiebeamptes verbonde aan onder meer die honde-eenheid, intelligensie-eenheid, opsporingseenheid en lede van private veiligheidsmaatskappye het die verdagtes opgespoor en dopgehou. Terwyl hulle met dié waarneming besig was, het die verdagtes in die voertuig by ŉ perseel uitgery. “Die voertuig is voorgekeer en deursoek en die polisie het twee gelaaide vuurwapens en ŉ seinsteurder (‘jammer’) gevind,” het Masondo gesê. Die voorlopige ondersoek dui daarop dat die voertuig vroeër in Eldoradopark gekaap is en verbind word met verskeie gewapende rooftogte, veral waar koeriervoertuie geteiken is. Die vier verdagtes is in hegtenis geneem vir die besit van ŉ vermoedelik gesteelde voertuig en die besit van ŉ ongelisensieerde vuurwapen en ammunisie. Nog aanklagte kan later teen hulle aanhangig gemaak word.